Jacuzzi-slagoffer ondergaan vierde operasie | Maroela Media
Ilse-Marie en André van Huyssteen by hul seuns, Dwayne en Dandré. André sal hopelik binnekort bygebring kan word ná die ongeluk wat amper sy lewe geëis het. Foto: Verskaf
Die man van Krugersdorp wat reeds langer as twee maande in die waakeenheid is nadat hy in ŉ jacuzzi-ontploffing beseer is, het gister vir die vierde keer ŉ operasie ondergaan.
Vog is gister tydens ŉ prosedure in Pretoria se Steve Biko-hospitaal van André van Huyssteen (30) se brein gedreineer. Sy vrou, Ilse-Marie, sê die plan is om hom ŉ paar dae lank onder sedasie te hou, waarna die dokters hom wil begin wakker maak.
Die egpaar het op 8 Augustus by vriende in Pretoria gebraai en in hul jacuzzi ontspan toe die verwarmingstoestel ontplof het. ŉ Stuk hout van die dek rondom die jacuzzi het Van Huyssteen teen die kop getref en sy kop só diep binnegedring dat dit eers die volgende dag tydens ŉ operasie in die Steve Biko-hospitaal verwyder kon word.
Terwyl hy in die waakeenheid gehou is, moes ŉ tweede operasie uitgevoer word om sy breinvlies te heg. Later is hy ŉ derde keer teater toe nadat die wonde van die ongeluk oopgetrek het.
“Hy is nog nie wakker nie,” het Ilse-Marie eergister vertel, “maar hy toon reaksie en reageer byvoorbeeld wanneer ek sy voete kielie.” Sy ry amper elke middag van Krugersdorp af Pretoria toe om by die pa van hul twee kinders, Dwayne (9) en Dandré (3), te waak en bid.
Van Huyssteen het gesê sy is dankbaar vir die wonderwerk dat haar man nog lewe. “André moes menslik gesproke op slag dood gewees het in die ontploffing,” meen sy.
Ilse-Marie vra mense moet aanhou bid vir André se volkome herstel en bedank almal wat dit reeds getrou doen.
Diegene wat belangstel om in te skryf vir die gholfdag wat vir 13 November by Krugersdorp se gholfklub vir André van Huyssteen gereël word, kan Marius Higgings Ministries International se Facebook-blad besoek.
Ilse-Marie, hou aan Glo en Vertrou en weet dat God Andre sal dra deur die moeilikke tyd. Sterkte aan jul,
ons bid saam met jou bly sterk
Jesus gaan äfshow en ‘n wonderlike wonderwerk hier doen!
Hoe ontplof n warmbad, ek dag die water word warm gemaak d.m.v. n element soos in n ketel, of bou dit druk erens op